แบงก์โน้ตส์
รีบมาก
27 ธ.ค. 2554

รีบมาก
โดย...ทีมข่าวการเงิน
ควันหลง ธีระชัย ภูวนาถนรานุบาล รมว.คลัง ลงพื้นที่ตรวจกองทุนหมู่บ้านที่ จ.เชียงใหม่ เมื่อสัปดาห์ที่ผ่านมา ปรากฏว่า รมว.คลัง ปล่อยหมัดเด็ดสอยปลายคางชาวบ้านตลอดเวลา
เริ่มตั้งแต่ สถาบันการเงินชุมชนกล่าวรายงาน อยากจะโชว์ รมว.คลัง ว่าเขามีศักยภาพกู้เงินมาปล่อยกู้ชาวบ้านได้แล้ว แต่ รมว.คลัง สวนกลับว่าทำเกินตัว ไม่ใช่หน้าที่
หลังจากนั้นชาวบ้านนำวัวจูงเกวียน หวังให้ รมว.คลัง นั่งเป็นขวัญเป็นศรีกับหมู่บ้าน แต่ รมว.คลัง กลับเมินเดินผ่านไม่สนใจ ลุงบังคับเกวียนหน้าถอดสี น้ำตาตกใน คนที่เห็นได้แต่สงสารว่า ทำไมถึงทำชาวบ้านให้ช้ำใจได้อย่างนี้
นอกจากนี้ พอถึงแปลงผักที่ชาวบ้านเตรียมไว้ให้ รมว.คลัง ปลูก แต่ปรากฏว่า รมว.คลัง ก็ไม่สนใจปลูก จนไม่รู้ว่ากลัวดินจะเปื้อนมือหรือเปล่า
หรือแม้แต่ปล่อยปลาลงหนองน้ำ ชาวบ้านเตรียมพันธุ์ปลาไว้หลายสิบถุง แต่ รมว.คลัง ไม่รู้ว่ารีบขนาดไหน ปล่อยถุงเดียวบึ่งขึ้นรถตู้กลับเข้าเมืองแล้ว ปล่อยทิ้งชาวบ้านได้แต่ยืนมองตาปริบๆ พร้อมบ่นพึม จะรีบอะไรนักหนา